“เอกภาวิน” แนะเก็บหุ้น “ผลงานดี-ปันผลเด่น”
“เอกภาวิน สุนทราภิชาติ” มอง SET สัปดาห์นี้รับปัจจัยกดดันอาจเห็นฟันด์โฟลว์ไหลออกต่อเนื่อง หลังจากคาดว่าเฟดยังเร่งขึ้นดอกเบี้ย เคาะซื้อ ZEN-KTB มองผลการดำเนินงานดี ปันผลเด่น
“เอกภาวิน” มอง SET รับปัจจัยกดดัน “ฟันด์โฟลว์” ไหลออก แนะเก็บหุ้นคาดงบสวย ZEN พ่วงปันผลดี KTB
27 ก.พ. 2566

นายเอกภาวิน สุนทราภิชาติ ผู้อำนวยการฝ่ายกลยุทธ์การลงทุน สายงานวิจัย บริษัทหลักทรัพย์ อินโนเวสท์ เอกซ์ จำกัด (InnovestX) เปิดเผยผ่านรายการ “ข่าวหุ้นเจาะตลาด” วันนี้ ( 27 ก.พ. 66) ว่าสัปดาห์นี้แนวโน้มตลาดหุ้นไทยยังคงรับปัจจัยกดดันจากทิศทางฟันด์โฟลว์ที่ไหลออกอย่างต่อเนื่อง เหตุปัจจัยหลักมาจากตัวเลขเศรษฐกิจที่ออกมาสูงกว่าตลาดคาดการณ์
สำหรับประเด็นการปรับขึ้นดอกเบี้ยของเฟด ยังคงแนะนักลงทุนติดตามผลการประชุมในช่วงประมาณปลายเดือน มี.ค.66 ทั้งนี้ มองว่าหากมีการปรับขึ้นดอกเบี้ย ก็จะส่งผลให้ค่าเงินดอลลาร์แข็ง ส่วนเงินบาทอ่อนค่า และทำให้เหล่านักลงทุนต่างชาติเกิดแรงเทขายทำกำไรออกมาเหตุปัจจัยกดดันดังกล่าว
ส่วนกรณีหุ้นกลุ่มโรงกลั่น หลังประกาศผลประกอบการงวดปี 65 ออกมา เช่น บริษัท เอสโซ่ (ประเทศไทย) จำกัด (มหาชน) หรือ ESSO ให้แนวรับ 8.70 บาท ส่วนแนวต้าน 9.50 บาท และ บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ให้แนวรับ 10.50 บาท ส่วนแนวต้าน 11.80 บาท โดยคาดว่าหุ้นดังกล่าวในช่วงไตรมาส 1/66 น่าจะฟื้นตัวขึ้นในส่วนของค่าการกลั่นที่เริ่มฟื้นและความต้องการน้ำมันภายในประเทศที่เพิ่มขึ้น ทั้งนี้แนะนักลงทุนหากจะทำการเข้า”ซื้อ” เน้นถือระยะกลาง
อย่างไรก็ตามสำหรับหุ้นที่มองว่าโดดเด่น ว่าทิศทางผลการดำเนินงานงวดปี 65 จะออกมาดีอย่าง บริษัท เซ็น คอร์ปอเรชั่น กรุ๊ป จำกัด (มหาชน) หรือ ZEN ให้แนวรับ 16.80 บาท ส่วนแนวต้าน 18.20-18.40 บาท
ขณะที่ ธนาคารกรุงไทย จำกัด (มหาชน) หรือ KTB เชื่อว่ายังคงได้รับปัจจัยหนุนในเรื่องของปันผล ให้แนวรับ 16.80 บาท ส่วนแนวต้าน 18.10-18.40 บาท ตามลำดับ